钦定古今图书集成/明伦汇编/官常典/第093卷 > 崇国公不𢙯
## 钦定古今图书集成/明伦汇编/官常典/第093卷 > 崇国公不𢙯

按《宋史》本传：“不𢙯字仁仲，嗣濮王宗晖曾孙也。父士
圃，从上皇北迁，遥拜集庆军节度使。不𢙯初补保义
郎，绍兴二十七年登第，易左宣义郎，调婺州金华丞。
治县豪何汝翼械请于郡，编隶他州，邑人慑服。除永
州通判。郡岁输米，倍收其赢，民病之。不𢙯言于守，损
其数。帅司檄不𢙯录靖州狱，辩出冤者数十百人。靖”
人德之，绘其像以祠。除知开州。开在巴东，俗鄙陋，不
𢙯为兴学，俾民知孝义。郡有盐井，旧长吏必遣所亲
监之，私其利。不𢙯罢遣，盐利倍入，郡计用饶，以羡馀
代民输夏秋两税及天申节银绢。在开二年，民绝斗
争，夜户不闭。诸司交荐，以比古循吏。转夔州转运判
官，开人数千，遮城门不得行。至夔，民病上供银，时部
使者以亲故摄大宁盐场，专其利，不𢙯斥去，而盐获
羡馀。乃出钱市羡盐数十万斤，易米得三万馀斛，运
抵湖北，市银以归，代诸郡纳上供银，省缗钱十五馀
万。改成都路转运判官，适岁饥不𢙯，行抵泸南，贷官
钱五万缗，遣吏分籴。比至，下令曰：“米至矣。”富民争发粟，米价遂平。双流朱氏独闭籴，邑民群聚发其廪，不
𢙯抵朱氏法，籍其米，黥盗米者，民遂定。永康军岁治
都江堰，笼石蛇绝江遏水以灌数郡田，吏盗金减役
夫，堰不固而圮田失水，故岁屡饥不𢙯。躬视，操板筑，
绳吏以法，乃出。令民业耕者，田主贷之，事末作者，富
民赈之，老幼疾患者官为粥视，全活数百万。黎州青
羌奴结儿反，制司调兵往戍，属不𢙯给饷。故事，富人
出粮，而下户以力致于边，不𢙯曰：“民饥，不可扰也。”以
籴馀米发卒运之。已而朝廷命不𢙯摄制司。初，官兵
败，前制使遣人赂奴结儿以和，不𢙯曰：“奴结儿，吐蕃
小种也，今且和，若大族何？”不听。会酋豪梦束畜列率
数千人入汉地二百馀里，成都大恐，不𢙯静以镇之，
召僚属饮，夜遣步将领飞山军径赴沉黎，又徙绵州
兵戍卭州为后援，戒之曰：“坚守勿动。密檄诸蕃部，生
获吐蕃一人赏十缣，杀一人二缣。”于是卭部川首领
崖袜合诸部落大破吐蕃于汉源，斩梦束《畜列》首来
献，凡十有六日而平。嘉州虚恨蛮入寇，不𢙯标吐蕃
首境上，蛮惧，一夕遁去。不𢙯乃令缘边家出丁夫一
人，分戍诸堡，复其家。不𢙯罢归，蜀人送者，自成都至
双流，遮道不得行。未几，除成都提刑，改四西路转运
判官。廷臣荐其贤，诏授右监门卫大将军、惠州防御
使、知大宗正事，非常制也。吏白承受，奏请须用中贵
人，不𢙯曰：“有司不存乎？罢？”不用中贵人，或请见，辄谢
出之。进明州观察使，俄陞招庆军承宣使。金人完颜
烈来聘，充馆伴副使。金使从者，旧见馆使皆对揖，不
𢙯不为礼。宴玉津园，不𢙯连射皆中，使者惊服。不𢙯
以文行训勉族属，荐其秀杰者，奏新学宫，增广弟子
员，仿大学校定法，置“自讼斋”，使有过者读书其中，人
人感励。淳熙十四年卒，年六十七。赠开府仪同三司，
封崇国公。不𢙯性笃孝，生七岁，遭父北迁，每思慕涕
泣。长力学，母曹氏止之，答曰：“君父仇未报，非敢志富
贵也。登第时已入仕，法当超两秩，请回授其母。母封
法止令人。”高宗嘉其志，特封郡夫人。居官所至有声，
立朝好言天下事。蜀中武帅操重权，不𢙯请复置安
抚司，相维而治。其《论王抃不宜》拣选诸路军，王友直
不可为副都指挥使，尤人所难言者。遇大旱，一日九
疏劝上求直言通下情，退而焚其槁。时布衣上书狂
悖多抵罪，不𢙯谓：“太上皇帝不罪言者，此宜书之御
座右。”帝悚然可之。既嘉其忠谅，每宴禁中，帝饮之酒，
顾谓皇太子曰：“此贤宗室也。”一日，坐待漏院，有给事
中白英国公借击球马，不𢙯正色曰：“上惟一皇孙，万
一马惊堕，斩汝辈无益也！”马竟不可得。所敬者朱熹、
张栻，栻死，为请谥，又请用熹。其好尚如此。〈𢙯字典无此字〉